Document ID: 32003R2004

Ir-Regolament (KE) Nru 2004/2003 tal-Parlament Ewropew u tal-Kunsill
ta' l-4 ta' Novembru 2003
dwar ir-regolamenti li jirregolaw il-partiti politiċi f'livell Ewropew u r-regoli dwar il-finanzjament tagħhom
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 191 tiegħu,
Wara li kkunsidraw il-proposta tal-Kummissjoni,
Filwaqt li jaġixxu skond il-proċedura preskritta fl-Artikolu 251 tat-Trattat [1],
Billi:
(1) L-Artikolu 191 tat-Trattat jgħid illi l-partiti politiċi f'livell Ewropew huma importanti bħala fattur għall-integrazzjoni ġewwa l-Unjoni u li huma jikkontribwixxu għall-formazzjoni ta' kuxjenza Ewropea u għall-espressjoni tar-rieda politika taċ-ċittadini ta' l-Unjoni.
(2) Numru ta' regoli bażiċi għandhom ikunu stabbiliti, fil-forma ta' regolamenti, għall-partiti politiċi f'livell Ewropew, partikolarment dwar il-finanzjament tagħhom. L-esperjenza akkwistata fl-applikazzjoni ta' dan ir-Regolament għandha turi sa liema punt dawn ir-regolamenti għandhom, jew m'għandhomx, ikunu supplimentati minn regoli oħra.
(3) L-esperjenza wriet li partit politiku f'livell Ewropew ikollu bħala membri tiegħu jew ċittadini miġbura flimkien fil-forma ta' partit politiku, jew partiti politiċi li flimkien jifformaw alleanza. It-termini "partit politiku" u "alleanza ta' partiti politiċi" użati f'dan ir-Regolament għandhom għalhekk ikunu ċċarati.
(4) Sabiex ikun jista' jiġi identifikat "partit politiku f'livell Ewropew", huwa importanti li wieħed jistabbilixxi ċerti kondizzjonijiet. Partikolarment, huwa neċċessarju li l-partiti politiċi f'livell Ewropew josservaw il-prinċipji li fuqhom hija stabbilita l-Unjoni Ewropea, kif stabbilit fit-Trattati u rikonoxxut fil-Karta ta' Drittijiet Fondamentali ta' l-Unjoni Ewropea.
(5) Il-proċedura li għandha tkun segwita mill-partiti politiċi f'livell Ewropew li jixtiequ jirċievu fondi skond dan ir-Regolament għandha tkun stabbilita.
(6) Għandhom ikunu stipulati wkoll dispożizzjonijiet għall-verifika regolari tal-kondizzjonijiet applikati għall-identifikazzjoni ta' partit politiku f'livell Ewropew.
(7) Partiti politiċi f'livell Ewropew li rċevew fondi skond dan ir-Regolament għandhom joqgħodu għall-obbligi li għandhom l-iskop li jassiguraw it-trasparenza ta' l-egħjun tal-finanzjament.
(8) Skond id-Dikjarazzjoni Nru 11 dwar l-Artikolu 191 tat-Trattat li jistabbilixxi l-Komunità Ewropea annessa ma' l-Att Finali tat-Trattat ta' Nizza, il-fondi mogħtija skond dan ir-Regolament m'għandhomx jintużaw biex jiffinanzjaw, b'mod dirett jew indirett, partiti politiċi f'livell nazzjonali. Bis-saħħa ta' l-istess dikjarazzjoni, id-dispożizzjonijiet dwar il-finanzjament ta' partiti politiċi f'livell Ewropew għandhom japplikaw, fuq l-istess bażi, għall-forzi politiċi kollha rrapreżentati fil-Parlament Ewropew.
(9) In-natura ta' l-ispejjeż li jistgħu ikunu finanzjati skond dan ir-Regolament għandha tkun stabbilita.
(10) L-approprjazzjonijiet allokati għall-finanzjament skond dan ir-Regolament għandhom ikunu determinati skond il-proċedura tal-baġit ta' kull sena.
(11) Huwa meħtieġ li jkunu assigurati trasparenza massima u kontroll finanzjarju tal-partiti politiċi f'livell Ewropew li huma finanzjati mill-baġit ġenerali ta' l-Unjoni Ewropea.
(12) Għandha tkun stipulata skala għad-distribuzzjoni ta' l-approprjazzjonijiet disponibbli kull sena, li tikkunsidra, minn naħa waħda, in-numru ta' benefiċjarji, u minn naħa l-oħra, in-numru ta' membri eletti fil-Parlament Ewropew.
(13) Għajnuna teknika li għandha tingħata mill-Parlament Ewropew lill-partiti politiċi f'livell Ewropew għandha tingħata skond il-prinċipju ta' aċċess ugwali.
(14) L-applikazzjoni ta' dan ir-Regolament u l-attivitajiet finanzjati għandom ikunu eżaminati f'rapport mill-Parlament Ewropew li għandu jkun ippubblikat.
(15) Il-kontroll ġudizzjarju li jaqà taħt il-ġurisdizzjoni tal-Qorti tal-Ġustizzja jgħin biex tkun assigurata l-applikazzjoni korretta ta' dan ir-Regolament.
(16) Sabiex ikun faċilitat il-passaġġ lejn ir-regoli l-ġodda, l-applikazzjoni ta' xi dispożizzjonijiet ta' dan ir-Regolament għandha tkun posposta sa meta jiġi ffurmat il-Parlament Ewropew wara l-elezzjonijiet f'Ġunju 2004,
ADOTTAW DAN IR-REGOLAMENT:
Artikolu 1
Is-suġġettt u l-iskop
Dan ir-Regolament jistabbilixxi regoli dwar ir-regolamenti li jirregolaw il-partiti politiċi f'livell Ewropew u regoli dwar il-finanzjament tagħhom.
Artikolu 2
Definizzjonijiet
Għall-għanijiet ta' dan ir-Regolament:
1. "partit politiku" tfisser assoċjazzjoni ta' ċittadini:
- li ssegwi għanijiet politiċi, u
- li hija rikonoxxuta minn, jew stabbilita skond, l-ordni legali ta' għall-inqas wieħed mill -Istati Membri;
2. "alleanza ta' partiti politiċi" tfisser kooperazzjoni strutturata bejn għall-inqas żewġ partiti politiċi;
3. "partit politiku f'livell Ewropew" tfisser partit politiku jew alleanza ta' partiti politiċi li jaderixxi mal-kondizzjonijiet imsemmija fl-Artikolu 3.
Artikolu 3
Kondizzjonijiet
Partit politiku f'livell Ewropew għandu jaderixxi mal-kondizzjonijiet li ġejjin:
(a) għandu jkollu personalità legali fl-Istat Membru li fih għandu is-sede tiegħu;
(b) għandu jkun rappreżentat, għall-inqas f'kwart mill-Istati Membri, minn Membri tal-Parlament Ewropew jew fil-Parlamenti nazzjonali jew Parlamenti reġjonali jew fl-assembleat regjonali, jew għandu jkun irċieva, għall-inqas f'kwart mill-Istati Membri, għall-inqas tlieta fil-mija tal-voti espressi f'kull wieħed minn dawk l-Istati Membri fl-elezzjonijiet l-aktar reċenti tal-Parlament Ewropew;
(ċ) għandu josserva, partikolarment fil-programm tiegħu u fl-attivitajiet tiegħu, il-prinċipji li fuqhom hija stabbilita l-Unjoni Ewropea, jiġifieri il-prinċipji tal-libertà, id-demokrazija, ir-rispett lejn id-drittijiet tal-bniedem u l-libertajiet fondamentali, u r-regola tal-liġi;
(d) għandu jkun ipparteċipa f'elezzjonijiet għall-Parlament Ewropew, jew esprima l-intenzjoni li jagħmel hekk.
Artikolu 4
Applikazzjoni għall-fondi
1. Sabiex jirċievi l-fondi mill-baġit ġenerali ta' l-Unjoni Ewropea, partit politiku f'livell Ewropew għandu jippreżenta applikazzjoni fil-Parlament Ewropew kull sena.
Il-Parlament Ewropew għandu jadotta deċiżjoni fi tlett xhur u jawtoriżża u jamministra l-approprjazzjonijiet korrispondenti.
2. Ma' l-ewwel applikazzjoni għandu jkun hemm ukoll id-dokumenti li ġejjin:
(a) dokumenti li juru li l-applikant jaderixxi mal-kondizzjonijiet stabbiliti fl-Artikolu 3;
(b) programm politiku li jistabbilixxi l-għanijiet tal-partit politiku f'livell Ewropew;
(ċ) statut li jistabbilixxi partikolarment il-korpi responsabbli għall-amministrazzjoni politika u finanzjarja kif ukoll il-korpi jew persuni naturali li għandhom, f'kull Stat Membru kkonċernat, il-kapaċità ta' rappreżentanza legali, partikolarment għall-iskop ta' l-akkwist u t-trasferiment ta' proprjetà mobbli u immobbli u l-kapaċità li jieħdu sehem f'proċeduri ġudizzjarji.
3. Kull emenda li tikkonċerna d-dokumenti msemmija fil-paragrafu 2, partikolarment il-programm politiku jew l-istatut, li kienu diġà ppreżentati, għandha tkun notifikata lill-Parlament Ewropew fi żmien xahrejn. Fin-nuqqas ta' din in-notifika, il-finanzjament jiġi sospiż.
Artikolu 5
Verifika
1. Il-Parlament Ewropew għandu jivverifika regolarment li l-partiti politiċi f'livell Ewropew ikomplu jaderixxu mal-kondizzjonijiet stabbiliti fl-Artikolu 3(a) u (b).
2. Rigward il-kondizzjoni msemmija fl-Artikolu 3(ċ), fuq it-talba ta' kwart mill-membri tiegħu, li jirrappreżentaw għall-inqas tlett gruppi politiċi fil-Parlament Ewropew, il-Parlament Ewropew għandu jivverifika, b'maġġoranza tal-membri, li l-partit politiku f'livell Ewropew ikompli jaderixxi ma' din il-kondizzjoni.
Qabel ma' jwettaq din il-verifika, il-Parlament Ewropew għandu jisma' r-rappreżentanti tal-partit politiku relevanti f'livell Ewropew u jistaqsi lil kumitat ta' persuni eminenti indipendenti biex jagħti opinjoni fuq is-suġġett f'perjodu xieraq.
Il-kumitat għandu jkun kompost minn tlett membri, bil-Parlament Ewropew, il-Kunsill u il-Kummissjoni li jaħtru membru wieħed kull wieħed. Is-segretarjat u l-finanzjament tal-kumitat għandhom ikunu pprovduti mill-Parlament Ewropew.
3. Jekk il-Parlament Ewropew isib li xi waħda mill-kondizzjonijiet msemmija fl-Artikolu 3(a), (b) u (ċ) m'għadiex tkun sodisfatta, il-partit politiku relevanti f'livell Ewropew, li għal din ir-raġuni tilef dan l-istatus, għandu jkun eskluż mill-fondi taħt dan ir-Regolament.
Artikolu 6
Obbligi li għandhom x'jaqsmu mal-finanzjament
Partit politku f'livell Ewropew għandu:
(a) jippubblika kull sena l-introjtu u l-ispiża tiegħu u prospett ta' l-attiv u l-passiv tiegħu;
(b) jiddikkjara l-egħjun tal-finanzjament tiegħu billi jipprovdi lista tad-donaturi u tad-donazzjonijiet li rċieva minn kull donatur, minbarra d-donazzjonijiet ta' mhux iżjed minn EUR 500;
(ċ) ma jaċċettawx:
- donazzjonijiet anonimi,
- donazzjonijiet mill-baġit ta' gruppi politiċi fil-Parlament Ewropew,
- donazzjonijiet minn xi impriża li fuqha l-awtoritajiet pubbliċi jistgħu jeserċitaw direttament jew indirettament influwenza dominanti bis-saħħa tal-fatt li huma l-proprjetarji tagħha, li huma jipparteċipaw fiha finanzjarjament, jew bis-saħħa tar-regoli li jirregolawha,
- donazzjonijiet ta' aktar minn EUR 12000 kull sena għal kull donatur mingħand xi persuna naturali jew legali li m'hix xi impriża msemmija fit-tielet inċiż u mingħajr preġudizzju għat-tieni subparagrafu.
Kontribuzzjonijiet mingħand partiti politiċi li huma membri ta' partit politiku f'livell Ewropew huma ammissibbli. Ma jistgħux ikunu ta' aktar minn 40 % tal-baġit ta' kull sena ta' dak il-partit.
Artikolu 7
Projbizzjoni ta' finanzjament
Il-finanzjament ta' partiti politiċi f'livell Ewropew mill-baġit ġenerali ta' l-Unjoni Ewropea jew minn xi għajn oħra ma jistax jintuża għall-finanzjament dirett jew indirett ta' partiti politiċi oħra, u partikolarment partiti politiċi nazzjonali, li jkomplu jkunu rregolati minn regoli nazzjonali.
Artikolu 8
Natura ta' l-approprjazzjoni
L-approprjazzjonijiet irċevuti mill-baġit ġenerali ta l-Unjoni Ewropea skond dan ir-Regolament jistgħu jintużaw biss biex jitħallsu l-ispejjeż li għandhom x'jaqsmu direttament ma' l-għanijiet stipulati fil-programm politiku imsemmi fl-Artikolu 4(2)(b).
Din l-ispiża tinkludi spejjeż amministrattivi u spejjeż li għandhom x'jaqsmu ma' assistenza teknika, laqgħat, riċerka, eventi li jaqsmu l-fruntieri, studji, informazzjoni u pubblikazzjonijiet.
Artikolu 9
Implimentazzjoni u kontroll
1. L-approprjazzjonijiet għall-finanzjament ta' partiti politiċi f'livell Ewropew għandhom ikunu determinati taħt il-proċedura tal-baġit ta' kull sena u għandhom jiġu implimentati skond ir-Regolament Finanzjarju applikabbli għall-baġit ġenerali tal-Komunitajiet Ewropej [2].
2. Il-valutazzjoni tal-proprjetà mobbli u immobbli u d-deprezzament tagħha għandha ssir skond ir-Regolament tal-Kummissjoni (KE) Nru 2909/2000 tad-29 ta' Diċembru 2000 dwar it-tmexxija tal-kontabilità ta' l-assi fissi mhux finanzjarji tal-Komunitajiet Ewropej [3].
3. Il-kontroll tal-finanzjament mogħti skond dan ir-Regolament għandu jiġi eżerċitat skond ir-Regolament Finanzjarju u r-regoli ta' l-implimentazzjoni tiegħu.
Għandu jiġi eżerċitat ukoll kontroll fuq il-bażi ta' ċertifikazzjoni ta' kull sena permezz ta' verifika esterna u indipendenti. Din iċ-ċertifikazzjoni għandha tintbagħat fi żmien sitt xhur mit-tmiem tas-sena finanzjarja kkonċernata, lill-Parlament Ewropew.
4. Bl-applikazzjoni ta' dan ir-Regolament, il-fondi indebitament irċevuti minn partiti politiċi f'livell Ewropew mill-baġit ġenerali ta' l-Unjoni Ewropea għandhom ikunu mħallsin lura għal dak il-baġit.
5. Kull dokument jew informazzjoni meħtieġa mill-Qorti ta' l-Awdituri sabiex twettaq il-kompitu tagħha għandu jkun fornit fuq it-talba tagħha mill-partiti politiċi f'livell Ewropew li jirċievu l-fondi mogħija skond dan ir-Regolament.
Fejn l-ispiża hija kommessa minn partiti politiċi f'livell Ewropew flimkien ma' partiti politiċi nazzjonali u organizzazzjonijiet oħra, xiehda ta' l-ispiża li ntefqet mill-partiti politiċi f'livell Ewropew għandha tkun imqiegħda għad-dispożizzjoni tal-Qorti ta' l-Awdituri.
6. Il-finanzjament ta' partiti politiċi f'livell Ewropew fil-kapaċità tagħhom bħala korpi li jsegwu għan ta' interess ġenerali Ewropew ma jkunx suġġetti għad-dispożizzjonijiet ta' l-Artikolu 113 tar-Regolament Finanzjarju dwar it-tnaqqis tal-finanzjament.
Artikolu 10
Distribuzzjoni
1. L-approprjazzjonijiet disponibbli għandhom jitqassmu kull sena kif ġej bejn il-partiti politiċi f'livell Ewropew li kisbu deċiżjoni posittiva dwar l-applikazzjoni tagħhom għall-finanzjament kif imsemmi fl-Artikolu 4:
(a) 15 % jitqassmu f'ishma ndaqs;
(b) 85 % jitqassmu bejn dawk li għandhom membri eletti fil-Parlament Ewropew, approporzjon tan-numru ta' membri eletti.
Għall-applikazzjoni ta' dawn id- dispożizzjonijiet, Membru tal-Parlament Ewropew jista' jkun membru biss ta' partit politiku wieħed f'livell Ewropew.
2. Il-finanzjament imħallas mill-baġit ġenerali ta' l-Unjoni Ewropea m'għandux ikun ta' iktar minn 75 % tal-baġit ta' partit politiku f'livell Ewropew. Il-piż tal-prova huwa fuq il-partit politiku relevanti f'livell Ewropew.
Artikolu 11
Sostenn tekniku
Is-sostenn tekniku kollu mill-Parlament Ewropew lil partiti politiċi f'livell Ewropew għandu jsir skond il-prinċipju ta' aċċess ugwali. Għandu jingħata fuq kondizzjonijiet xejn inqas favorevoli minn dawk li jgħoddu għall-organizzazzjonijiet u assoċjazzjonijiet esterni oħrajn li jistgħu jingħataw faċilitajiet simili u għandu jingħata kontra l-fornitura ta' fattura u l-pagament.
Il-Parlament Ewropew għandu jippubblika d-dettalji tas-sostenn tekniku pprovdut lil kull partit politiku f'livell Ewropew permezz ta' rapport ta' kull sena.
Artikolu 12
Rapport
Il-Parlament Ewropew għandu jippubblika rapport sa mhux iktar tard mill-15 ta' Frar 2006 dwar l-applikazzjoni ta' dan ir-Regolament u l-attivitajiet finanzjati. Ir-rapport għandu jindika, meta approprjat, emendi li jistgħu isiru fis-sistema tal-finanzjament.
Artikolu 13
Dħul fis-seħħ u applikazzjoni
Dan ir-Regolament jidħol fis-seħħ tlett xhur wara li jkun ippubblikat fil-Ġurnal Uffiċjali ta' l-Unjoni Ewropea.
L-Artikoli 4 sa 10 għandhom jgħoddu mid-data tal-ftuħ ta' l-ewwel sessjoni wara l-elezzjonijiet tal-Parlament Ewropew f'Ġunju 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-4 ta' Novembru 2003.

Labels: 10
11
15